Twee vas oor Harmony Gold-streeksbestuurder se moordArgieffoto Nog twee verdagtes, onderskeidelik 27 en 35 jaar oud, is in hegtenis geneem in verband met die moord op Simphiwe Kubheka, bestuurder van Harmony Gold. Khubeka (36) was die streeksbestuurder van die derde grootste goudmynmaatskappy in Suid-Afrika. Hy is verlede week Donderdag in sy motor doodgeskiet. Brig. Motantsi Makhele, woordvoerder van die polisie, het gesê die twee verdagtes is Sondag in hegtenis geneem. ŉ Derde verdagte, Lehlohonolo Thethe (25), het Maandag in die hof verskyn. Hy is Vrydag in hegtenis geneem. “Khubeka het van Tshepong-myn weggery toe hy in sy motor geskiet is,” het Makhele verduidelik. “Hy het twee skietwonde opgedoen, een in sy kop en een in sy regterarm. Hy is op die toneel dood verklaar.” Daar is bewerings dat hy deur onwettige myners doodgeskiet is. Al drie verdagtes sal na verwagting Woensdag in die Welkom-landdroshof verskyn.